БАТЛАВ **: Замын цагдаагийн газрын**

 **дарга, цагдаагийн дэд хурандаа Ж. Буянбат**

2012 .11.20 Улаанбаатар хот

**Тээврийн хэрэгслийн жолооч**

**бэлтгэх аж ахуйн нэгж, байгууллагуудын**

**үйл ажиллагааг аттестатчилах удирдамж**

**Нэг.** **Нийтлэг үндэслэл**

1. БСШУ-ны сайд, ХЗДХ-ийн сайдын 2002 оны 133/107 дугаар хамтарсан тушаалын хавсралтаар батлагдсан “Тээврийн хэрэгслийн жолооч бэлтгэх журам”-ын “хоёр”, “гурав”-дугаарт зааснаар тээврийн хэрэгслийн жолооч бэлтгэх аж ахуйн нэгж, байгууллагуудын үйл ажиллагаанд үнэлэлт өгч, зөвхөн шаардлага хангасан автосургууль, дамжаанд сургалтын үйл ажиллагаа эрхлэх зөвшөөрөл олгоход энэ удирдамжийн зорилго оршино.

 Тус газрын Мэргэжил хяналтын хэлтэс нь автосургууль, курсуудыг дараах байдлаар шалгаж тэнцсэн тохиолдолд ЦЕГ-ын даргын 2003 оны 234 дүгээр тушаалын хавсралтаар батлагдсан загвараар “**Жолооны сургалт явуулах шаардлага хангасан”** гэсэн дүгнэлт олгоно.

 **Хоёр.** **Автосургууль, курсын үйл ажиллагааг шалгах**

1. Мэргэжил хяналтын хэлтсийн даргын шийдвэрээр томилогдсон аттестатчилалын комисс нь жолооч бэлтгэх аж ахуйн нэгж байгууллагыг аттестатчлалын хугацаанд хуваарийн дагуу зөвхөн нэг удаа үзэж, шалган дүгнэлт гаргана.

 2. Аттестатчилалын комисс нь дараах чиглэлээр шалгаж дүгнэлт гаргана. Үүнд:

Сургалтын танхимд тавигдах шаардлага

- сургалт явуулах хичээлийн байр нь өөрийн өмчлөлийн ба түрээсийн байж болох бөгөөд ЗХХД-ийн болон техникийн онолын гэсэн 2 танхимаас бүрдэж, сургалт явуулах хөдөлмөрийн аюулгүй байдал , эрүүл ахуйн стандарт шаардлага хангасан эсэх, /танхимын багтаамж, 1 хүнд ноогдох талбайн хэмжээ, гэрэлтүүлэг хангалттай байх, ширээ, сандал хүрэлцээтэй байх, ариун цэврийн өрөөтэй байх/

- замын хөдөлгөөний хууль, дүрэм, хөдөлгөөний аюулгүй байдлын заалт шаардлагуудыг суралцагчдад заах үзүүлэн таниулах материал, ном сурах бичгийн хүрэлцээ, бусад техник, төхөөрөмжүүд, видео хичээл зэргээр тоноглогдсон байдал

- тээврийн хэрэгслийн техникийн онолын болон гэмтэгсдэд үзүүлэх анхны тусламжийн талаарх мэдлэг, дадлага олгох үзүүлэн таниулах материал, сурах бичгийн хүрэлцээтэй эсэх

- сургалтын төлөвлөгөө, хөтөлбөр, хичээлийн хуваарь, сонсогчдод олгох дадлагын дэвтэр, журнал, сонсогчтой хийх гэрээний загвар, сонсогчийг бүртгэх анкет, эрүүл мэндийн хуудас зэрэг бэлтгэл ажил хангасан эсэх

Жолоодлогын дадлагын тээврийн хэрэгсэлд тавих шаардлага

- сургалтанд ашиглах тээврийн хэрэгсэл нь холбогдох стандартын шаардлага хангасан, техникийн улсын үзлэг, техникийн оношлогоонд орж тэнцсэн байх.

- тээврийн хэрэгслийн өнгө үзэмж , салхины шилүүд бүрэн бүтэн, хаалга цонх, саадгүй онгойж хаагддаг байх,

- дуут дохио, гар тоормос, хамгаалах бүс, гэрэлтүүлэх хэрэгслүүд бүрэн ажиллагаатай байх ,хянах хэмжих хэрэгслүүд бүрэн ажиллагаатай байх

- тоормосны нэмэгдэл дөрөө,хоёр хажуугийн нэмэгдэл толь, таних тэмдэг,/лого/ эмблем, дарцагаар нэмж тоноглосон байх,

- бүхээгний дотор эрүүл ахуйн шаардлага хангасан цэвэр үзэмжтэй байх

- жолоочийн болон багшийн суудлын тохируулга саадгүй ажилладаг байх

- сургалтанд ашиглагдах дадлагын тээврийн хэрэгсэл нь тухайн байгууллагын өөрийн өмчлөлийн /түрээсийн бус/ үндсэн хөрөнгөнд бүртгэлтэй /харьяа татварын албаны тодорхойлолттой/ байх

Жолоодлогын дадлагын талбай /автодром/-д тавигдах шаардлага

- жолоодлогын дадлага явуулах автодром нь Замын цагдаагийн газрын 1999 оны 83 тоот тушаалаар батлагдсан “ Автодромын заавар”-т заасан шаардлагыг бүрэн хангасан байх.

- автодром нь байгууллагын өөрийн өмчлөлийн буюу түрээсийн байх

- түрээсийн бол автодром ашиглах гэрээтэй байх

Багшлах боловсон хүчинд тавигдах шаардлага

- автосургууль курсүүдэд замын хөдөлгөөний хууль, дүрэм, хөдөлгөөний аюулгүй байдлын онолын хичээл болон жолоодлогын дадлагын хичээл заах багш нь Замын цагдаагийн газраас олгосон багшлах эрхийн үнэмлэхтэй байх.

- жолоодлогын дадлагын багш нь дадлагын хичээл явуулах тээврийн хэрэгслийн ангилалд тохирсон жолоодох эрхийн үнэмлэхтэй байх.

- хичээлийн сургалтын төлөвлөгөө, тэмдэглэл, бүртгэлийн дэвтэртэй байх

 **Гурав**. **Сургалт эрхлэх зөвшөөрөл олгох**

1. Мэргэжил хяналтын хэлтсээс “**Жолооны сургалт явуулах шаардлага хангасан”** гэсэн дүгнэлтийг жолооч бэлтгэх аж ахуйн нэгж, байгууллагад нэг жилийн хугацаагаар олгоно.

2. Дүгнэлтийн хүчинтэй хугацаанд дадлагын тээврийн хэрэгсэл, багшлах боловсон хүчин, автодромын байршил зэрэгт өөрчлөлт орсон тохиолдолд аттестатчилалын комисст хандан шийдвэрлүүлж болно.

3. Автосургууль, курс нь зөвхөн дүгнэлтэд заагдсан байршилд сургалт явуулах үйл ажиллагаа эрхлэнэ.

**Дөрөв. Аттестатчлал явуулах хугацаа**

1. Жолооны сургалт эрхлэх тухай хүсэлтийг Мэргэжил хяналтын хэлтэст албан бичгээр хүлээн авч аттестатчлалыг 2012 оны 11 сарын 25-аас 2012 оны 12 сарын 25-ны өдрийн дотор явуулна. Хүсэлтэд автосургууль, курсын багшлах боловсон хүчин, сургалтын дадлагын тээврийн хэрэгсэл, жолоодлогын талбай /автодром/, хичээлийн танхимын талаарх товч танилцуулгыг бичиж ирүүлнэ..
2. Автосургууль, курс нь хавсралтад заагдсан баримт бичгийг бэлдэж аттестатчлалд хамрагдана.

 3. Мэргэжил хяналтын хэлтэс нь жолооны сургалт явуулах шаардлага хангасан автосургууль, курсын судалгааг нэгтгэн гаргаж олон нийтэд байршлаар нь мэдээлэх арга хэмжээг авна.

МЭРГЭЖИЛ ХЯНАЛТЫН ХЭЛТЭС